Wensly Francisco

Wensly Luciano Francisco (☆ 25 di yüli 1980 na Kòrsou) ta un periodista hulandes-kurasoleño i produktor di programa i dokumental.

 Biografia 
Francisco a nase na Willemstad i a lanta den bario di Santa Maria. Fin di añanan 1980 su mama ta disidí di muda kune pa Hulanda. Na edat di 18 aña Francisco ta bandoná su estudio MBO i ta ingresá den ehérsito. Einan e ta haya chens pa desaroyá su mes riba tereno di konta storia. 

Banda di su trabou komo militar Francisco ta kuminsa na 2002 pa produsí pelíkula kortiko pa WatNou TV, e planta di televishon lokal di Tilburg. E tabata un di e kuater kofundadó di e ekipo di reportero di Tilburg, Young Freelance Reporters (YFR). Na 2005 e ta pasa pa e plataforma Spuiten en Slikken di BNNVARA trahando reportahenan, pero ta stop despues di un temporada pa dediká su mes na trahamentu di dokumental. Na 2010 e ta produsí "Zonen zonder vaders", un dokumental den kual e ta buska su tata biológiko despues di 30 aña. E dokumental finalmente a sirbi komo base pa un seri di sinku episodio diferente ku a wòrdu bendi na 5 pais. Durante su karera militar Francisco e risibí varios distinshon, entre otro un medaya di brons pa 12,5 aña servisio. Na mei 2013 el a bandona e ehérsito despues di 13 aña pa traha fultaim na BNNVARA.

Francisco a traha dokumental riba un variedat di tema, inkluso temanan relashona ku su isla natal. Pa e programa Zembla el a traha, bou di Manon Blaas komo redaktor i Erwin Otten komo direktor, e dokumental Stikken in het paradijs tokante PDVSA, e refineria masha venenoso na Kòrsou. Poko despues el a produsi Blank is beter tokante e uso di kò'i pa blikia kueru bou hende di koló. Na 2020 Francisco a traha e seri Rauw Curaçao tokante e impakto di COVID-19 na Kòrsou.Emma Curvers, In Rauw Curaçao kijk je recht in de krater die de coronacrisis op Curaçao achterliet, De Volkskrant, 8 di novèmber 2021 Komo produser di dokumentalnan na IDTV Francisco a inventá i desaroyá e dokumental pa Zwart Omroep titulá Homerun Curaçao tokante e streanan di beisbòl yu di Kòrsou, ku ta domina den MLB na Merka. E dokumental a wòrdu strená den 2023. Na aprel 2025 su dokumental All Inclusive Curaçao tokante akseptashon di homoseksualidat na Kòrsou a wòrdu strená na televishon hulandes.Hans Hofstra, Nieuwe documentaire belicht homofobie op Curaçao, curacao.nu (9 di aprel 2025)

Francisco ta direktor kreativo na "Het Huis van Asporaat" (HHvA) desde aprel 2022, unda e ta desaroyá pelíkula, seri i dokumentalnan pa entre otro Netflix, Amazon, Videoland i NPO.Wensly Francisco nieuwe Creatief Directeur bij Het Huis van Asporaat, www.hethuisvan asporaat.nl 

Na oktober 2022 a sali publiká su promé buki titulá Rust, un novela basá parsialmente riba su hubentut na Tilburg.Mieske van Eck, Wensly Francisco verwerkt trauma’s met roman over zijn leven in Tilburgse achterstandswijk, www.bd.nl, 1 di novèmber 2022

Wensly Francisco ta tata di dos yu muhé.

Category:Hende
Category:Kòrsou
Category:Eskritor